**Emlékezés Apor Vilmos mártír püspök halálára**

Az Apor család háromszéki, torjai ágának története éppoly viharos, mint az erdélyi történelem maga. A régmúltra nyúlik vissza, talán éppen a honfoglalásig. Az Aporok története azt is feljegyezte, hogy 1220-ban az egyik Apor, (akkor még Opor) II. Andrással a Szentföldre ment, majd az első oklevelek a családról a XIII. század végéről valók. A család ősi birtokát a háromszéki Altorjáról szerezte, egyik családtagjuk, Apor Balázs Károly Róbert király kincstárnoka volt, ő még össze tudta állítani családfáját, 1311-ben halt meg.

A még ma is álló altorjai udvarház a XVI. században épült, több átépítés után mai formáját a XIX. században kapta. A leszármazottak az 1949-es kisemmizés után 1990-től másfél évtizedig pereltek a román állammal, hogy visszakapják jogos tulajdonukat. Az Aporok még regényhősökké is váltak, szerepelnek a Kemény Zsigmond Özvegy és leánya című regényében. A család egyik tagja, Apor Péter (1676-1752) a magyar irodalomtörténet fontos szereplője volt a XVIII. században, az ő művéből (Methamorphosis Transilvaniae) tudjuk, milyen volt a világ, az élet az erdélyi főnemesi udvarokban, művében felelevenítette a hajdani megtartó hagyományokat, szokásokat, a feledésbe menő erkölcsöt, „*kevély és cifra felfordult állapotnak*” nevezi a XVII. század első felét. Kosztolányi szerint a mű a magyar nyelv tiszta szívhangját őrizte meg a századából, benne a székely nyelvjárást is.

Az egyik Apor leszármazottnak, Apor Sándornak (1820-1867) volt a fia Apor Gábor Károly Vilmos (1851-1898), Nagy Küküllő vármegye főjegyzője és főispánja, akinek egész életét a jótékonyság, a katolikus hit hatotta át. Felesége gróf Pállfy Fidelia volt, hatodik gyermekükként született Vilmos fiuk, 1892. február 29-én Segesváron. Az apa hamarosan a bécsi császári udvarba került hivatalba, ám az édesanya minden nyáron gyermekeit hazavitte Erdélybe, az altorjai családi birtokra. Az apa halála után a család visszaköltözött Erdélybe, Brassóban laktak, az özvegy nem értett a gazdálkodáshoz, lassan fogyott a birtok értéke. A fiatal Vilmos azokat az iskolákat járta végig, amelyekben apja is tanult. 1909-ben érettségizett, aztán Insbruckban járt egyetemre, egyre inkább megerősödött benne a Róma iránti elkötelezettség. 1915. augusztus 24-én szentelték pappá, papi működését Nagyváradon kezdte, majd hamarosan Gyulára került. Az első világháborúban kórházvonaton szolgált, több hadszíntéren is megfordult, lelki vigaszt nyújtott a harcoló katonáknak. 1918-tól Gyulán lett plébános, küzdött a hadifoglyok kiszabadításáért, segített a nélkülözőkön, állástalanokon, magánélete nem volt, életét betöltötte a hívekért végzett közösségi munka. 1941. január 21-én a szentatya Győr püspökévé nevezte ki, május 1-jén iktatták be hivatalába. Életmódján semmit nem változtatott, mindenkit meghallgatott, úgy rendelkezett, hogy családi örökségét a mindenkori győri püspökre hagyja. 1943 nyarán országos méretű találkozót szervezett a győri Püspökvárban a katolikus szociális mozgalmak vezetői és a politikai élet képviselői számára, programot dolgozott ki a háború utáni várható társadalmi és politikai életre. Nem tudhatták sem ők, sem mások, hogy majd egy olyan államrend következik, amelyben az egyén szabadsága mellett végveszélybe kerül az egyház is, egy minden erkölcsi értéket megtagadó ideológia nevében. A harmadik zsidótörvény életbe lépése után Apor Vilmos mindent megtett, hogy az érintetteket, nem csak a katolikus hitre térteket megmentse, még a pápa közbenjárását is próbálta kieszközölni a zsidók védelme érdekében. 1944 őszétől a nyilas hatalom, minden kezdeményezését visszautasította, hamarosan ő maga is célszemély lett, megpróbálták félreállítani, már a győri gettóban összezsúfolt zsidók elszállítását se tudta megakadályozni. A hozzáfordulókat, ha tehette, bújtatta, vagy továbbküldte Angelo Rotta nunciushoz, vagy nővéréhez, Apor Gizellához, aki a Vöröskereszt főnökasszonya volt. Amikor a sopronkőhidai kivégzésekről értesült, próbált az elítéltek védelmében fellépni.

1945 márciusának végén a szovjet csapatok Győr határába értek. Apor Vilmos püspök előrelátóan tartalékokat halmozott fel a Püspökvárban, élelmiszert, takarókat, folyamatosan ellátta az épület pincéjében az odamenekített több száz embert. Nagycsütörtökön még misét tartott a pincében, nem sejtve, hogy ez az utolsó szolgálata. A megszálló hatalom katonái járták a várost, raboltak, erőszakoskodtak, nyomukban félelem és rettegés uralkodott a városban. Nagypénteken mise helyett már csak Jézus szenvedéstörténetét olvasta fel a híveinek. Vacsoraosztáskor szovjet katonák hatoltak be a Püspökvárba azzal, hogy németeket keresnek, majd nőket akartak erőszakkal elvinni krumplipucolás ürügyével. A püspök határozottan lépett fel a katonákkal szemben, ám az egyik tiszt az ellenállást látva végigpásztázta géppuskával a pincelépcsőt. Apor püspököt halálos lövés érte. Villanyáram már nem volt a városban, petróleumlámpa fényénél operálták meg a zsúfolt kórházban. Életét megmenteni nem tudták. Utolsó szavaival hálát adott istennek, hogy ilyen nagypénteket adott számára, életét mások védelmében áldozhatta fel. 1945. április 2-án megtért teremtőjéhez.

A győri hívek Apor Vilmos püspököt ideiglenes nyughelyéről a székesegyházban kívánták végső nyugalomra helyezni. . Ezt 1948. április 28-án szerették volna megtenni, amikor a párizsi békét követően Magyarország elvileg nemzetközileg elismert független állammá vált. Ám a püspök hamvainak eltemetését Rajk László akkori belügyminiszter, Ortutay Gyula vallás- és közoktatási miniszterrel és Dinnyés Lajos kisgazdapárti miniszterelnökkel egyetértésben megtiltotta. Ez nem volt más, mint a katolikus egyház üldözésének első, nyilvános jele. Utólag sem lehetett pontosan tudni, hogy a hatalom egy három éve halott püspök tetemének erejétől rettegett-e, vagy inkább a lakosság megfélemlítése volt a cél. Apor Vilmos püspök csak negyvenegy esztendővel később, 1986 májusában kerülhetett székesegyházi végső nyughelyére.

1997. november 9-én II. János Pál pápa boldoggá avatta a székely vértanút. A háromszéki Kovásznán szobra áll a városka parkjában, Oláh Ferenc alkotása. Apor Vilmos ereklyéje, véres ingének egy darabja, melyet hajdani titkára mentett meg és őrzött meg az egyház számára, 2012 márciusában az Apor ősök földjére, Torjára került a Mária kápolnába, Pápai Lajos győri püspök ajándékaként. A Mária kápolnában az Apor ősök között ott nyugszik Apor Gábor is, a püspök édesapja. A kápolna előtt 1992 óta a mártír püspök mellszobra áll.

Apor püspök, ha tehette, a nyarak egy részét Háromszéken töltötte. Bátyja, Apor Péter (1888-1982) a család utolsó közéleti szereplője, 1940-1942 között Háromszék vármegye főispánja volt, négylovas hintóval ment le érte a sepsibükszádi vasútállomásra, és vitte fel öccsét a szeretett Altorjára, az ősi házba, ahol mindig a legjobban érezte megát.

Az Aporoknak a Háromszéken több helyen állott udvarházuk, kastélyuk, birtokuk kiterjedt az egész Székelyföldre. E sorok írója 1950 őszén a szentivánlaborfalvi Apor udvarházban sebtiben berendezett iskolában kezdte meg hatévesen az iskolát. Azon a vidéken korán megérkezett a tél, vele a húsz fokos hideg, az út házuktól az iskoláig három kilométeres volt, a nagy hóban nővére lábnyomaiba lépett, hogy biztosabban haladjon, a zsebébe tett két meleg sült krumpli éppen az iskoláig melegítette a kezét. Ő még nem tudhatta, hogy az előző év tavaszán, március 2-áról 3-ra virradó éjszakán az udvarház lakóit teherautóra feltaszigálva örökre kiűzték otthonából. Báró Apor László családját, feleségét, lányait, szétszórva a családot, messze a Duna mentére vitték kényszermunkára. Próbálgatta palatáblán a betűket, nem tudta, hogy az osztályterem a család fogadószobája volt, a gépolajjal leöntött padló alatt gyönyörű intarziás padló volt nemrég. Az Apor élet, ahogy arrafelé a nép a kúriákat nevezte, sokáig kollektív gazdaság irodája lett ezután, a család néhány életben levő utóda csak 2012 után hosszú pereken át kaphatta vissza hajdani tulajdonát. („…*hogy ily élet vár még ránk, sose hittem/ egy jöttment kicsi földünket bitorolni beállít,/ s így szól: ez mind az enyém, takarodjatok, egykori gazdák!”* (Vergilius: IX. Ecloga, ford. Radnóti Miklós.)

Az Aporok hajdanán hivatalokat töltöttek be, népük törvényeit képviselték, fejedelmeik szolgálatában állottak, és megesett, hogy szabadságharcok idején egymással szembekerültek, ki a kibontott magyar zászlót szolgálta, ki pedig a császárt. Szerették a könyveket, mert azok által birtokolhatták a tudást, maguk is megörökítették korukat, befogadói voltak mindannak, ami új volt a világban. És volt Apor, aki a krisztusi tanításokat követte, és elfogadta a nagypénteki áldozatot, életét adta a rászorulók védelmében. A történelem szétszórta őket az egész világban, akik otthon maradtak Erdélyben, naponta azokon az utakon járnak, ahol hajdani őseik.

 2015 nyarán e sorok írójának megadatott a lehetőség, hogy a 92 éves báró Apor Csabát (Ő volt Apor Péter -1888-1982- a püspök egyik bátyjának fia), Apor püspök unokaöccsét személyesen megismerhette, felkereshette a Svédországban élő fiának, Apor Tamásnak köszönhetően, beszélgethetett vele az altorjai kastély kertjében. Ő volt a család jogos tulajdonáért folytatott harc igazi hőse, visszaszerezte a rabló államtól amit lehetett, és idős fejjel gazdálkodni kezdett. Munkabírásért, hozzáértéséért tisztelte őt a falu apraja, nagyja.

Századokon át az Aporok unokái jelentős szerepet játszottak az erdélyi közéletben, udvari tanácsosi, királyi kamarási pozíciókat töltöttek be. Az Apor család puritán életvitelű, erős nemzet-és kötelességtudata határozta meg szerepvállalásukat a közéletben. A családban az egyéni élet szorosan összefonódott a közösség, a haza sorsával, az erdélyiség tudatával.

Szülőföldje nagy tisztelettel ápolja a mártír püspök emlékét, hiszen az Aporok adták a római katolikus egyháznak az első „székely szentet” Apor Vilmos személyében.

Talán kevesen tudják Pakson, hogy Apor püspök többször is járt a Pakshoz közeli Katalinpuszta hajdani birtokosa, a Schell bárói család vendégeként a kastélyukban. Történt ugyanis, hogy báró Schell József Antal feleségül vette gróf Woraczinczky Johannát, az esküvő a gyulai Almássy kastélyban történt, a szertartás egyik főpapja Apor Vilmos volt, aki akkoriban Gyula város apátplébánosi tisztét töltötte be. Később gyakori vendége volt a katalinpusztai kastélynak, egészen Győrben bekövetkezett mártírhaláláig. *„Apor püspökre jól emlékszem 1943-ban, nem azért, mert minket, lányokat ő keresztelt, hanem, mert kisebb húgom keresztelőjén már négy éves voltam, ez Katalinpusztán zajlott május 10-én, egy szép tavaszi napon. Ő nagyon kedves volt hozzánk, gyerekekhez is, őrzök tőle egy szép karácsonyi verseskönyvet, az ő dedikációjával”-* emlékezik a püspökre Schell Antónia egy interjú alkalmából, amikor a szerző anyagot gyűjtött a Schell család történetéhez megírandó esszéjéhez.

 \*

(A fenti írás, Tér-idő-kép, az Aporokról szóló esszéből való, részlet a szerző Gerinceltörésben című kötetéből, Mentor Könyvek, Marosvásárhely, 2018.)

***Serdült Benke Éva, Paks, 2025.január***